
u esperanto 
inan utilon? 



Enkonduko 

Emas la esperantistaro agnoski duone 
honteme, ke efektive esperanto "nur" taŭgas 
por amikeco, "nur" taŭgas por 
literaturamantoj, "nur" taŭgas por 
vojaĝemuloj, kvazaŭ tiuj ne estus bonegaj 
motivoj por lerni ĝin. 

Estas sciate, ke dum la Dua Monda Milito, 
naziaj esperantistoj helpis judajn 
esperantistojn, tamen eĉ tio ne ŝajnas esti 
motivo sufiĉe konvinka por agnoski la utilon 
de esperanto. Esperanto devas solvi, laŭ 
kelkaj homoj, realajn problemojn de la 
nuntempa vivo. 

En socio kies plej adorata dio estas Mono, 
esperanto devas ĝin servi aŭ... ĝi estas 
senutila lingvo. 


Iom da ĵusa historio 

En 2007, kiam naskiĝis La Karavelo, ĝia 
fondinto loĝis en Estremozo, urbeto en 
Alenteĝo, Portugalio. Mia antaŭa translokiĝo 
el Lisbono al Transmonto (nordorienta 
regiono de Portugalio) kaj de tie al Alenteĝo, 
jam tiam okazis pro strebo fiksiĝi en 
landinterno, kie eble estus pli facile trovi 
dungon kiel instruisto. En Alenteĝo mi trovis 
dungon nur dum unu jaro, kaj de tiam min 
kaptis nesolvebla maldungeco, kiu min 
devigis reveni al Lisbono por privata 
instruado. Kiam la ekonomia krizo en 
Portugalio profundiĝis, la privataj gelernantoj 
rariĝis, kaj la ekonomia vivo de la redaktisto 
trafis neelireblan situacion en Portugalio. 

Post pripensa kaj responsa taksado de la 
eblecoj, nur la elmigrado sin prezentis kiel 
konvena rimedo por tiom aflikta situacio. 


Diversaj landoj figuriĝis kiel bonaj solvoj. 
Inter ili okupis la unuan lokon Angolo kaj 
Brazilo. Rapide la ideo elmigri definitive al 
Brazilo prezentiĝis kiel la plej bona solvo por 
la premanta problemo. Ja la lingvo estas la 
sama, Brazilo kaj Portugalio interhavas 
multajn politikajn interkonsentojn, kiuj 
favoras la civitanojn de ambaŭ landoj kiam ili 
transloĝiĝas en la alian, la klimato de Brazilo 
estas tre agrabla, kaj la popolo varme 
gastigema. Plejmulte mi informiĝis pri 
Brazilo, kaj mi flugis en januaro 2012 al la 
47-a Brazila Kongreso de Esperanto en 
Tagvatingo, urbo 21 km for de la ĉefurbo 
Braziljo. La sperto estis tre bona. Tiam la 
vivsperto min asertis, ke Brazilo estiĝos mia 
dua lando. Mi revenis al Lisbono planante 
reveni kiel eble plej baldaŭ al Brazilo, por tie 
fiksiĝi. 

En la 19-a de majo 2012, mi surteriĝis en 
flughaveno de Rioĵanejro (subŝtato: 
Rioĵanejro), kaj en la sama nokto mi vojaĝis 
al Ĵuizforo (subŝ.: Mino). Post kelkaj 
semajnoj, la destino min ŝutis en Makaeon 
(subŝ.: Rioĵanejro), ĉefurbo de la brazila 
petrolo. Tiuj du urboj ne ŝajnis taŭgaj por 
miaj celoj, precipe pro manko de ebleco 
dungiĝi kiel instruisto. De Makaeo, mi revenis 
al la laborista Tagvatingo, kie mi estis en 
januaro. 

En Tagvatingo Suda mi loĝas nun, kun 
planoj por du aŭ tri jaroj, kaj ĉi tie mi trovis 
mian unuan laboron en Brazilo, instruante 
brazilan literaturon en mezgranda privata 
mezlernejo. Burokrata proceso ankoraŭ iom 
absorbas min ĝis la ekhavo de porĉiama 
laborvizo, kiu rajtigos min pluloĝi en Brazilo 
trankvile, sen leĝaj problemoj. 

Lernu la anglan kaj havu fortikajn 
krurojn 

Pro tio, ke mi scipovas la anglan kaj havas 
fortikajn krurojn, mi ŝparis multan monon en la 
vojaĝo de Lisbono al Rioĵanejro. Efektive granda 
estis la prezdiferenco inter la vojaĝo per la 
portugalia TAP kaj la vojaĝo per la brita British 
Airways. Per BA mi ŝparis 650 eŭrojn. Sen la 
angla tre malfacile mi povus rilatiĝi kun la 
aviadaj gekelneroj, kaj sen ĝi malfacile mi 
povus gvidiĝi, per ŝildoj kaj per buŝinformoj tra 
la plurkilometra fughaveno Heathrovv en 
Londono. Mia flugo startis de Lisbono al 
Londono, kaj poste per alia aviadilo, de Londono 
al Rioĵanejro. Ne eblas ne diri, ke oni devas havi 
ankaŭ fortikajn krurojn por multege paŝadi ene 
de tiu flughaveno, inter ambaŭ aviadilejoj. 

Do, se iu esperantisto vin asertos, ke la 
angla taŭgas nur por komerco, pensu ke per 
ĝi vi ampleksigas viajn kapablojn kaj povas 
ŝpari multan monon, precipe se vi havas 
fortikajn krurojn. 


Kie vivi sen esperantista helpo? 

Se mi ne scipovus la anglan kaj ne havus 
fortikajn krurojn, mi ne estus ŝparinta 650 
eŭrojn, sed mi ŝparus multajn flughorojn. 
Tamen, sen esperanto mi entute ne povus 
elmigri en Brazilon. 

Dum ĉirkaŭ du monatoj, mi gastis ĉe ses 
homoj. Nur unu el ili ne estis esperantisto. 
En du hejmoj en Ĵuizforo, en aliaj^ du en 
Makaeo, kaj en aliaj du en Braziljo. Ĉi tie mi 
esprimas mian elkoran kaj eternan dankon al 
tiuj homoj, kiuj ĝentile malfermis siajn 
pordojn, kuirejojn, gastĉambrojn kaj 
banĉambrojn al mia tiama necesbezono, 
kiam mia ununura enspeziga rimedo estis la 
vendado de kelkaj el miaj verkitaj libroj. 

Sen esperanto, kiujn pordojn mi frapus? 
Kiel mi manĝus? Kiuj rekomendus min kaj 
informus min pri praktikaj aferoj en Brazilo? 
Iel eble tio eblus eĉ sen esperanto, sed multe 
pli dolorige, bezonante multe pli da tempo. 


Jen la ĉielo: kiĉneto 1 kaj laboro 

Nun mi loĝas en kiĉneto luita en Tagvatingo 
Suda, kaj instruas brazilan literaturon en 
mezlernejo, restarigante mian vivon en 
Brazilo tre laborige, alfrontante kelkan 
burokration, sed kun la koro plena je espero. 
Nun mi povas repreni mian verkadan agadon 
kaj relanĉi La Karavelon. 

Tra ĉi tiu vivada sperto, mi ne trovis nur 
anĝelajn homojn, sed pri tiuj la historio scios 
nur ke ili ekzistis. 



Esperanto ja utilas 

Certe la esperantistaro ne povas svingi 
esperantan flagon dirante: lernu esperanton, 
ĉar per ĝi vi sukcesos elmigri, se tio estas via 
celo. Tamen, la vero estas, ke kiam oni scias 
ion, kaj oni povas uzi tion por solvi gravajn 
problemojn en sia vivo, oni povas alveni al 
konkludo ke tiuj lernitaĵoj havis praktikan utilon. 

Pli stulta ol la demando Por kio taŭgas 
esperanto, kvazaŭ la kulturo devus konstante 
klarigi intereson por sia ekzisto, estas la 
klopodo de ĉiuj ni esperantistoj respondi al 
tiuj stultaj demandoj. Tamen, ni ne havas 
alian eblecon ol ludi la ludon de la stulteco, 
dum la mondo ne komprenas, ke ĝi nur 
ekzistas, ĉar ekzistas amo kaj kulturo. 

★ 


1 Kiĉneto: eta loĝejo, kiu konsistas plejofte el 
kuirsaloneto, dormoĉannbro kaj eta banĉambro. 

Gerrit Berveiing 

trad. el la Latina kaj notis 


La Nuptokritikanta 1 
aŭ 

La Geedzeco 

Deziderio Erasmo 
el Roterdamo 2 


Legu la unuan parton de ĉi tiu interesa dialogo, 
en La Karavelo 26. Ĉi tiu dua parto finas la babilon 
inter Ksantipa kaj Eŭlalia, en kiu ĉi tiu konsilas la 
amikinon pri geedzaj aferoj. (JJS) 


Ksantipa: Kiel do? 

Eŭlalia: Kiam li estas libera de zorgoj, ne 
emocia, nek zorgoplena, nek ebria; tiam - 
sen ĉeesto de iu ajn atestanto - oni devas 
admoni lin, aŭ prefere peti lin, ke en ĉi tio aŭ 
io alia li pli bone prizorgu sian posedaĵon, aŭ 
sian famon, aŭ sian sanon. Kaj tia admono 
mem estas spicenda per ŝercaĵoj aŭ humuro. 
Foje mi kutimas komenci ĉe la antaŭaverto, 
ke li bonvole ne ekkoleru, se mi kiel stulta 
virino donas al li iun admonon, ĉar miatakse 
tio utilas por lia honoro, lia sano aŭ bonfarto. 
Kaj kiam la admonon, kiun mi volis, mi 
donis, mi tranĉas la temon kaj transiras al pli 
agrabla temo. Ĉar, Ksantipa, tio ĉi estas pli 
malpli nia komuna eraro 3 , ke se ni ekparolas, 
malfacile la finon ni trovas. 

Ksantipa: Tiel oni diras. 

Eŭlalia: Unue pri tio mi bone atentis, ke 
neniam mi riproĉu al mia edzo en ĉeesto de 
aliaj homoj, aŭ ke mi ne elportu iun ajn 
plendon ekster la domon. Se oni traktas ion 
inter si mem duope, estas multe pli simple 
ripareble. Sed se io okazis, kion ne eblas 
toleri, kaj ankaŭ ne eblas reĝustigi pere de 
edzina admono, tiam estas pli saĝe, ke la 
edzino portu la plendon al la gepatroj kaj 
parencoj de la edzo, ol al siaj propraj, por tiel 


1 Greklingve en la originalo. 

2 Dua kaj lasta parto el la verko aperonta en Antologio 
Latina volumo 11, ankoraŭ verkata. 

3 Ĉi tiu "nia" signifas "ina", laŭ mia interpreto. (JJS) 


kvietigi la problemon, por ke ŝi ne ŝajnu 
malami la edzon, sed prefere la malbonan 
econ de la edzo. Sed tamen ne ĉion ŝi 
elbabilu, por ke senvorte li rekonu kaj amu la 
konsideron de la edzino. 

Ksantipa: Por tion sukcesi, ŝi devus esti 
filozofo! 

Eŭlalia: Ho ne, per tia agado niajn edzojn 
ni revokos al simila ĝentileco. 

Ksantipa: Tamen kelkajn korektus neniu 
ĝentileco. 

Eŭlalia: Tion miaflanke mi ne kredas. Sed 
eĉ, se tiel estus. Minimume pensu jene: la 
edzon necesas elteni, kia ajn li estu. Estas 
preferinde, se oni devas elteni iun, kiu onin 
similas, aŭ kiun oni iom pliĝentiligis per nia 
reago, ol iun kiun nia sovaĝeco tag-post-tage 
pliaĉigis. Kion vi dirus, se mi povus montri 
edzojn, kiuj estis korektitaj de siaj edzinoj? 
Kiom pli decus, se ni kapablus fari ion similan 
al niaj edzoj! 

Ksantipa: La ekzemplo, kiun vi povos 
prezenti, apenaŭ povus simili al mia edzo. 

Eŭlalia: Mi konas iun nobelon, kiu estas 
klera, kaj plene flegita en ĉiuj specoj de socia 
rilatado. Li edziĝis al virgulineto deksepjara, 
kiu ĉiam rure 4 vivis kun la gepatroj, kiel la 
nobeloj ja ŝatas loĝadi rure, pro ĉasado kaj 
birdkaptado. Senkulturan junulinon li deziris, 
por ke laŭ sia vivstilo li formu ŝin: li komencis 
instrui al ŝi poezion kaj muzikon, kaj iom post 
iom li kutimigis ŝin, redoni tion, kion en la 
prediko ŝi aŭdis, kaj li instruis ĉiujn ceterajn 
aferojn, kiuj povus esti por ŝi poste utilaj. Ĉar 
ĉio ĉi estis tute nova por la knabino, kiu 
hejme nur vivis en plena neniofarado kaj kiu 
edukiĝis inter servistara babilado kaj ludado, 
ŝi eksentis rezistemon kontraŭ tio. Ŝi 
komencis iĝi obstina, kaj se la edzo pri io 
urĝis ŝin, ŝi senfine ploris, foje sin eĉ ĵetis 
planken, vundis al si la kapon, kvazaŭ la 
morton ŝi serĉus. Kiam pri tio fino ne estis 
trovebla, la edzo - kaŝante sian koleron - 
invitis la edzinon, ke por malstreĉiĝo ili kune 
foriru al la ruro, al la domo de la bopatro. Tien 
la edzino kun plezuro lin sekvis. Kiam tie ili 
alvenis, la edzo lasis sian edzinon apud ŝiaj 
patrino kaj fratinoj; li mem kun la bopatro iris 
ĉasi. Sen ĉeesto de atestantoj li rakontis al la 
bopatro, ke li atendis agrablan vivkunulinon; 
sed ke nun li havas daŭre plorantinon, kiu sin 
priplendas kaj ne estas sanigebla per iaj ajn 
admonoj: li petis, ke li apogu lin ĉe la 
kuracado de I' malsano de la filino. La bopatro 
respondis, ke li ja donis al li sian filinon, kaj 
se ŝi ne obeas al liaj diroj, li uzu sian rajton 
kaj korektu ŝin per batoj. Tiam diris la bofilo: 


4 kampare (JJS) 


-* t 5<r ew ' 

Mi konas mian rajton; sed mi preferus, ke per 
via ruzo aŭ per via aŭtoritato ŝi saniĝu, 
prefere ol ni venu al la ekstremo. La bopatro 
promesis kuraci ŝin. Unu aŭ du tagojn poste li 
serĉis tempon kaj eblon, por esti sola kun la 
filino: kun mieno, kiu ŝajnigis severecon, li 
komencis diri al ŝi, kiel aĉe ŝi aspektas, kiel 
malmulte aminda estas ŝia konduto, kiel ofte 
li timis, ke por ŝi li ne trovos edzon. Sed - li 
diris - dank' al mia plej granda penado, mi 
tamen trovis tian edzon por vi, kian iu ajn 
virino povus deziri, kiel ajn feliĉa ŝi estu. Kaj 
tamen vi, ne rekonante, kion por vi mi 
atingis, ne komprenante, kian edzon vi havas, 
kiu, se li ne estus plej humana, apenaŭ 
tolerus vin inter siaj servantinoj, vi ribelas 
kontraŭ li! Mallonge - la paroloj de la patro 
tiel ekflamis, ke nur pene li povis regi siajn 
manojn. Li ja estas viro ekstreme ruza, kiu 
sen masko povus ludi ajn rolon en kiu ajn 
komedio. La knabino, parte pro timo, parte 
tuŝita de la vero, falis antaŭ la patro 
surgenuen, petante, ke li bonvole pardonu al 
ŝi ĉion okazintan, kaj ŝi promesis por la 
estonto, ke ŝi obeos sian taskon. La patro 
pardonis, kaj promesis, ke ankaŭ li estos la 
plej amplena patro, se sian promeson ŝi 
plenumos. 

Ksantipa: Kaj poste? 

Eŭlalia: La knabino foriris el la interparolo 
kun la patro, reiris al la dormoĉambro kaj tie 
trafis la edzon sola. Ŝi iris al li, genuiĝis kaj 
diris: Mia edzo, ĝis nun mi ne konis vin, nek 
min mem. Poste vi vidos, ke mi fariĝas aiia, 
nur forgesu la pasinton. Tiun ĉi diron la edzo 
respondis per kiso, kaj promesis al ŝi ĉion, se 
ŝi restos fidela al sia promeso. 

Ksantipa: Kaj? Ĉu ŝi restis fidela? 

Eŭlalia: Ĝismorte. Nenio estis tiel humila, 
ke ŝi ne volonte plenumu ĝin, se la edzo 
deziris. Tia amo estis naskita inter ambaŭ kaj 
firmigita. Post kelkaj jaroj la knabino ofte 
gratulis sin mem, ke ŝi trafis la bonŝancon 
edziniĝi al tia edzo; se tio ne okazus - ŝi diris 
- mi estus la plej malfeliĉa el ĉiuj virinoj. 

Ksantipa: Da tiaj edzoj la nombro estas 
ne malpli eta, ol da blankaj kolomboj. 

Eŭlalia: Se al vi ne estas tede, mi ŝatus 
rakonti al vi pri edzo, kiu estis korektita 
dank' al la prudenta agado de la edzino, kaj 
tio okazis antaŭ nelonge ĝuste en tiu ĉi urbo. 

Ksantipa: Mi ja havas nenion por fari, do 
via rakontado estas al mi tute bonvena. 

Eŭlalia: Li estis viro plej nobela. Kiel 
kutimas ĉe tiu homspeco, li kutimis ofte ĉasadi. 
Rure li trafis knabinon, filinon de plej malriĉa 
virineto. Al ŝi li ĝisperee enamiĝis, kvankam li 
jam estis viro de granda aĝo. Pro ŝi regule li 
tranoktis ekstere. Lia preteksto estis la ĉaso. 


Lia edzino, sinjorino de atentinda saĝeco, 
suspektante mi ne scias kion, elspuris la 
kaŝitaĵojn de la edzo. Kiam li estis for, mi ne 
scias kie, ŝi aliris al tiu rura kabano, kaj ŝi 
elfiŝis lian tutan faradon, kie li dormis, el kio li 
trinkis, kia ilaro estis en la domo. Estis tie 
nenio en la domo, sed nura malriĉo. Hejmen 
iris la matrono, kaj baldaŭ revenis, kun 
komforta lito kaj manĝilaro, kelkaj arĝentaj 
vazoj. Ŝi aldonis monon, rekomendante, ke se 
foje li revenos, ili traktu lin ĝentile. Intertempe 
ŝi tenis sekreta, ke ŝi estas lia edzino, 
ŝajnigante sin lia fratino. Post kelkaj tagoj tien 
revenis kaŝe la edzo. Li vidis la pli grandan 
ekipaĵon, la manĝilaron pli luksan. Li demandis 
de kie venas tiu nekutima brilado. Ili diris, ke 
iu bonfara matrono parenca al li tion alportis, 
kaj ke ŝi deziras, ke ili akceptu lin poste pli 
honore. Tuj trafis lian animon la suspekto, ke 
estas faro de lia edzino. Hejmenirinte, li 
demandis, ĉu estis ŝi. Ŝi ne neis. Li demandis, 
kun kia intenco do ŝi sendis tien la aferojn. Mia 
edzo - ŝi diris - vi kutimas je komforta vivo. 
Mi vidis, ke tie vi estas akceptata senlukse; mi 
opiniis, ke estas mia tasko, ke, se tiel plaĉas al 
vi, vi tie povos tranokti pli plezure. 

Ksantipa: Ho tro bona matrono! Anstataŭ 
ĉi liton prefere mi metus sub lin faskon da 
urtikoj aŭ kardoj. 

Eŭlalia: Sed aŭskultu la finon. Kiam la 
viro konstatis ĉi korbonecon kaj mildon de I' 
edzino, li poste neniam uzis eblon je adulto; 
sed hejme li kontentigis sin kun sia propra 
edzino. - Vi ja konas Gilberton, la 
Holandanon, ĉu? 

Ksantipa: Mi konas lin. 

Eŭlalia: Kiel vi scias, en la florado de sia 
aĝo li prenis edzinon, kiu estis oldiĝanta kaj 
jam pasis la kulminon. 

Ksantipa: Doton eble li edziĝis, ne 
edzinon. 

Eŭlalia: Tiel estas. Kiam pri sia edzino li 
eknaŭzis, li enamiĝis je virineto, kun kiu 
regule li amuzis sin eksterdome. Malofte 
hejme li manĝis tage aŭ vespere. Kion tiam 
vi estus faronta? 

Ksantipa: Kion? Mi flugus al lia amatino 
en la harojn, kaj se la edzo elirus eksteren al 
ŝi, mi priverŝus lin per tiom da parfumo, ke 
kvazaŭ lavita li iru al la festeno. 

Eŭlalia: Ho - sed ŝi, kiom pli saĝe faris! Ŝi 
invitis la sinjorineton al sia domo, afable 
bonvenigis ŝin. Ankaŭ la edzon tiel do sen 
sorĉrimedoj ŝi logis hejmen. Kaj se kelkfoje tamen 
li manĝis kun ŝi ekstere, ŝi sendis ion eskvizitan 5 
tien, kaj deziris al ili agrablan kunestadon. 


5 "rave delikatega" (JJS) 

Du tahitianinoj kun mangofloroj (1899). 
Franca pentristo Paul Gauguin (1848-1903). 


Ankaŭ ĉi tiuj inoj ŝajnas ion 
konfidenci, kiel Ksantipa kaj 
Eŭlalia, malgraŭ la anakronismo. 

el Vikipedio 

Ksantipa: Ho, mi prefere mortus, ol esti 
perantino por mia edzo! 

Eŭlalia: Tamen pripensu denove. Ĉu ne 
estis multe pli saĝe, ol se en kolero ŝi 
fremdigus la edzon de si, kaj pasigus la tutan 
tempon en malpaco? 

Ksantipa: Mi koncedas, ke estus malpli 
aĉe; sed mi ne povus 6 . 

Eŭlalia: Unu rakonton mi ankoraŭ aldonos, 
kaj tiel mi finos la ekzemplojn. Najbaro nia ĉi 
tie, bonulo kaj taŭga viro, sed iom 
koleriĝema, iutage frapis^ sian edzinon, plej 
bone konatan virinon. Ŝi retiriĝis en plej 
intiman ĉambron, kaj tie plorante kaj 
singultante ŝi ventumis sian ĉagrenon. Iom 
poste hazarde envenis tien la edzo. Li trovis 
ŝin ploranta. Kio - li diris - estas ĉi larmoj kaj 
singuitoj?, vi ne estas infano! Tiam ŝi reagis 
tute saĝe: Kio? - ŝi diris - Ĉu ne sufiĉas, ke ĉi 
tie mi pripioras mian malfeliĉon? Ĉu vi 
preferus, ke surstrate mi elkriu ĝin, kiel aliaj 
virinoj kutimas fari? Trafita kaj venkita estis la 
animo de la viro de tiu ĉi tiom edzineca diro. 
Li donis al ŝi la dekstran manon kaj promesis, 
ke poste neniam li plu batos ŝin. Kaj li ankaŭ 
ne plu faris tion. 


Ksantipa: Mi atingis la samon de la mia 
per alia metodo. 

Eŭlalia: Sed intertempe estas daŭra milito 
inter vi. 

Ksantipa: Kion viaopinie mi devus fari? 

Eŭlalia: Unue ĉiun maljustaĵon de via 
edzo vi silente glutu, kaj lian animon iom 
post iom vi konkeru per servopreteco, 
afableco, dolĉeco. Aŭ fine vi venkos lin, aŭ 
certe vi pli plaĉe rilatos kun li ol ĝis nun. 

Ksantipa: Li estas tiom feroca, ke mi ne 
povos malsovaĝigi lin per servopreteco. 

Eŭlalia: He, tion ne diru! Neniu besto 
estas tiel abomena, ke per adaptiĝemo ne 
eblus malsovaĝigi ĝin. Ankaŭ do pri homo ne 
malesperu. Faru provon de kelkaj monatoj. 
Kulpigu min, se vi ne konstatos, ke ĉi konsilo 
estas al vi utila. Ekzistas tamen kelkaj 
malvirtoj, kiujn necesas pretervidi. Tion 
unuavice mi opinias, ke vi atentu. Ne kverelu 
en la dormoĉambro, aŭ en la lito. Sed atentu, 
ke tie ĉio estas gaja kaj agrabla. Se ja tiu 
loko, kiu estas intencita por forigi ofendojn 
aŭ por ripari bonvolemon, profaniĝas per 
malpaco aŭ ia mis-etoso, tiam ja ĉiu rimedo 
por reakiri bonvolemon pereis. Ekzistas 
virinoj tiel grumblemaj, ke eĉ dum la 
sekskuniĝo mem ili plendas aŭ kverelas. Kaj 
do tiun volupton, kiu kutime forigas ĉion 
naŭzan el la animoj de la viroj, ili faras 
malplezuro per sia abomena konduto, 
venenante la sanigilon mem, dum per ĝi 
eblus kuraciĝi. 

Ksantipa: Tio al mi okazis regule. 

Eŭlalia: Kaj tamen, kvankam la edzino 
ĉiam atentu, ke al sia edzo ŝi neniumaniere 
estu ĝena, precipe tion ŝi alstrebu, ke ĉe 
sekskuniĝo ŝi proponu sin al la viro ĉiurilate 
preta kaj agrabla. 

Ksantipa: Jes "al viro", sed mi rilatas "al 
besto". 

Eŭlalia: Ĉesu fiparoli! Kutime niakulpe la 
viroj estas malbonaj. Sed mi revenu al la 
temo. Tiuj, kiuj okupiĝas pri malnovaj 
rakontoj, diras, ke Venera - kiu estas 
konsiderata kiel ŝirmantino de la nupto - 
portas rimenon 7 , kiun faris la arto de 
Vulkano. En ĝi enteksiĝis ĉiuj amaj rimedoj. 
Per ĝi ŝi sin ornamas, ĉiufoje kiam ŝi kuniĝas 
al sia edzo. 

Ksantipa: Mi aŭskultas la fabelon. 

Eŭlalia: Certe, sed komprenu, kion celas 
diri tiu fabelo. 

Ksantipa: Diru do. 


6 Oni subkomprenas: "Mi ne povus tiel konduti." (JJS) 7 Iliado 14: 188-224. 

Eŭlalia: Ĝi instruas, ke la edzino devas 
apliki ĉiun zorgon, por en la geedza 
sekskuniĝo esti agrabla al la edzo, por ke li 
reardu kaj ke tiu geedza amo renoviĝu, kaj 
ke, se okazis io malagrabla aŭ naŭza, tio 
disskuiĝu el la koro. 

Ksantipa: Sed kie ni trovas tiun rimenon? 

Eŭlalia: Sorĉformuloj aŭ venenaj trinkaĵoj 
ne necesas. Neniu sorĉaĵo estas pli efika, ol 
virta ĝusteco kunigita kun agrableco. 

Ksantipa: Tian edzon 8 mi ne povas kaĵoli. 

Eŭlalia: Sed estas via intereso, ke sian 
estmanieron li ĉesu. Se per la arto de Circa 9 
vian edzon vi povus ŝanĝi en porkon aŭ 
urson, ĉu tion vi farus? 

Ksantipa: Mi ne scias. 

Eŭlalia: Ĉu vi ne scias? Aŭ ĉu vi preferus 
havi porkon kiel edzon, ol homon? 

Ksantipa: Mi miaflanke homon preferus. 

Eŭlalia: Nu, kio do, se per la arto de Circa 
el drinkemulo vi povas fari sobrulon, el 
disipanto ŝparemulon, el pigrulo diligentulon, 
- ĉu tion vi ne farus? 

Ksantipa: Klare ke mi farus. Sed kie trovi 
tian arton? 

Eŭlalia: Tian arton vi havas en vi mem, 
se vi nur pretas ekuzi ĝin. Li ja estas - ĉu vi 
volas ĉu ne volas - via edzo. Ju pli bona lin vi 
faras, des pli bone vi zorgas pri vi mem. Vi 
nur direktas viajn okulojn al liaj malbonaj 
flankoj, kaj via malamo pligravigas ilin; kaj vi 
ĉiam ekprenas lin per la tenilo, per kiu ne 
eblas teni lin. Prefere atentu tion, kio estas 
bona en li; kaj ekprenu lin per tiu tenilo, per 
kiu vi povas teni lin. Antaŭ ol vi edziniĝis, 
estis la momento ekpesi, kion li havas da 
malbonaj flankoj. Ĉar ne nur per la okuloj, 
sed ankaŭ per la oreloj vi devis elekti la 
edzon. Nun estas tempo ripari, ne kulpigi. 

Ksantipa: Sed kiu edzino elektis la edzon 
per la oreloj? 

Eŭlalia: Per okuloj elektas tiu, kiu nur 
rigardas pri la formo de la korpo; per oreloj 
<elektas tiu>, kiu atente observas, kion la 
famo pri li sciigas. 

Ksantipa: Bela admono, sed iom malfrua. 

Eŭlalia: Sed ne tro malfruas strebi 
plibonigi la edzon. Al tio kontribuas, se via 
edzo ricevos el vi infanon kiel garantiaĵon de 
via amo. 

Ksantipa: Jam naskiĝis. 


8 Subkomprene "Tian edzon, kia estas la mia..." (JJS) 

9 Circa estis sorĉistino, kiu, en Odiseado, transformis la 

amikojn de Uliso en porkojn kaj aliajn bestojn. (JJS) 


Eŭlalia: Kiam? 

Ksantipa: Jam delonge. 

Eŭlalia: Depost kiom da monatoj? 

Ksantipa: Pli malpli sep. 

Eŭlalia: Kion mi aŭdas? Ĉu la konatan 
ŝercon pri la trimonata feto vi renovigas? 

Ksantipa: Tute ne. 

Eŭlalia: Tamen nepras ja, se kalkuli 
depost la tago de via nupto. 

Ksantipa: Male, jam antaŭ la nupto mi 
parolis kun li. 

Eŭlalia: Ĉu el konversacio naskiĝas la 
beboj? 

Ksantipa: Hazarde li trafis min sola. Li 
komencis petoli, tiklante la akselojn, la 
flankojn, por fari min ridi. Mi ne eltenis la 
tikladon, mi metis min surdorsen sur la lito; 
li ekkuŝis super mi, donis kisojn, kaj mi ne 
vere scias, kion krome li faris. Certe post 
malmulte da tempo mia utero komencis 
ekŝveli. 

Eŭlalia: Nu, ek! Malŝatu tiun edzon! Se 
dumludade li generas infanojn, kio do 
okazos, se la aferon li prenos serioze? 10 

Ksantipa: Mi suspektas, ke denove mi 
estas graveda. 

Eŭlalia: Bone, fekundan teron trafis bona 
pluganto. 

Ksantipa: Tiurilate li kapablas pli ol mi 
dezirus. 

Eŭlalia: Pri tio plendas ege malmulte da 
virinoj. Sed tiutempe inter vi jam estis ja 
fianĉiĝa kontrakto? 

Ksantipa: Jes. 

Eŭlalia: Do estas nur eta peko 11 . - Ĉu 
estas knabeto? 

Ksantipa: Jes. 

Eŭlalia: Li do ree faros vin geamikoj, se vi 
iom adaptiĝos. Kion krome pri via edzo diras 
liaj kamaradoj, la homoj, kun kiuj li ekstere 
havas rilatojn? 

Ksantipa: III diras, ke li estas agrabla 
kunulo, ĝentila, amiko por la amikoj. 

Eŭlalia: Ankaŭ tio donas bonan esperon 
al mi, ke li estos tia, kia ni lin ŝatas. 

Ksantipa: Sed al mi sola li ne estas tia. 

Eŭlalia: Sed prezentu vin al li tia, kia mi 


10 Eŭlalia ironias. (JJS) 

11 Laŭ katolika regulo estas peko seksumi antaŭ aŭ 
ekster geedziĝo. 

diris. Ne plu nomu min Eŭlalia, sed 
Pseŭdolalia 12 , se ankaŭ al vi li ne fariĝos tia 13 . 
Sed pensu ankaŭ pri tio, ke li estas ankoraŭ 
juna. Mi kredas, ke li apenaŭ estas 
dudekkvarjara. Li ankoraŭ ne scias, kio estas 
esti familia patro. Vi ankoraŭ ne devas pensi 
pri divorco. 

Ksantipa: Sed oftege mi pensis pri ĝi. 

Eŭlalia: Se tia penso ree trafos vin, unue 
vi bone pripensu, kia mizera estaĵo estas 
virino divorcinta de sia edzo 14 . Estas pleja 
gloro de la matrono obei al la edzo. Tion 
ordonis la naturo. Tiel ĝin volis Dio, ke la 
virino komplete dependu de la viro. Pensu, 
kio estas la afero: li estas via edzo, alian 
ekhavi estas neeble. Poste vi memoru, ke 
tiun fileton vi havas komune. Kion pri li vi 
planas? Ĉu vi volas kunporti lin kun vi? Ĉu 
vian edzon vi senigos de lia posedo? Ĉu vi 
lasos lin ĉe li? Ĉu vin mem vi senigos de li, 
kiu estas por vi la klej kara? Diru do fine, ĉu 
vi havas homojn, kiuj deziras al vi malbonon? 

Ksantipa: Mi havas plej tipan 

stifpatrinon 15 ; krome mi havas bopatrinon, 

kiu pleje similas al ŝi. 

Eŭlalia: Ĉu ili estas tiel aĉ-volaj? 

Ksantipa: Ili ŝatus min morta. 

Eŭlalia: Ankaŭ tiujn vi do bone 

memortenu. Kion vi ja povus fari pli plaĉan al 
ili, krom se ili vidus vin disigita de la edzo, 
vivanta kvazaŭ vidvino, ja pli ol kvazaŭ 
vidvino? Ĉar <normalaj> vidvinoj rajtas 

reedziniĝi. 


la domon. Montru vin de via bona flanko, 
daŭre memoru la respekton, kiun la edzino 
ŝuldas al la edzo. Ne estu trista; sed ankaŭ 
ne estu tro frivola. Ne estu mucida nek 
lasciva. La domaranĝo aspektu bona. Vi 
konas la guston de la edzo: kion li pleje 
ŝatas, tion preparu. Ankaŭ al tiuj homoj, 
kiujn li amas, vi montru vin afabla kaj plaĉa. 
Tiujn ofte vi invitu al la manĝo. Dum la 
manĝo faru, ke ĉio estu ĝoja kaj bonhumora. 
Kaj se foje li iom tro gaje ekludas la liron, vi 
do kunkantu kun li. Tiel vi kutimigos la edzon 
resti hejme, kaj la elspezojn vi malpliigos. 
Tiel fine li ekpensos: Jes, kiel stulta mi estas, 
ke ekstere kontraŭ grandaj elspezoj kaj 
koste je mia bona nomo mi vivu kun putino, 
dum hejme mi havas edzinon multe pli 
gracian, kiu multe pli amas min, kaj ĉe kiu 
mi kun multe pli da plezuro estas bonvena ? 

Ksantipa: Ĉu vi kredas, ke mi sukcesos, 
se mi provos? 

Eŭlalia: Vidu min! Vidu, kiel mi sukcesis. 
Intertempe mi iros al via edzo; mi admonos 
lin pri lia tasko. 

Ksantipa: Vian konsilon mi laŭdas. Sed 
atentu, ke nenion el ĉi tio li ekflaru! Li povus 
renversi ĉion. 

Eŭlalia: Ne timu. Mi direktos mian 
paroladon per tiaj ĉirkaŭvojoj, ke li mem 
rakontos al mi, kiu vetero regas inter vi. Kaj 
poste, miamaniere mi traktos lin lerte, kaj, 
kiel mi atendas, redonos lin al vi pli 
manipulebla. Pri vi pretere mi mensogetos, 
kiel amplene vi parolis al mi pri li. 


Ksantipa: Via konsilo estas saĝa, sed 
ĉagrenas min la longa penado. 

Eŭlalia: Sed pensu, kiom da penoj kostis 
al vi, por instrui ĉi papagon sonigi homajn 
vortojn. 

Ksantipa: Sufiĉe multe ja! 

Eŭlalia: Kaj ĉu la peno, kiun kostus por 
formi la edzon, ke vi trapasu kun li agrablan 
vivon, naŭzas vin? Kiom da peno elspezas la 
homoj, por adapti al si ĉevalon? Kaj ĉu al ni 
naŭzus apliki tion, por fari la edzon pli 
manipulebla? 

Ksantipa: Kion mi faru? 

Eŭlalia: Mi jam diris. Zorgu, ke hejme ĉio 
brilu, ke ne estu ĝenaĵo, kiu pelus lin ekster 


12 Ambaŭ nomoj estas Grekaj: Eŭlalia - tiu kiu bone 
parolas; Pseŭdolalia - tiu kiu mensoge parolas. 

13 Subkomprene "... afabla kiel al la amikoj." (JJS) 

14 Oni memortenu la epokon! 

15 Do: malbonan - laŭproverbe. Stifpatrino estas edzino 
de la patro. 


Ksantipa: Kristo apogu nian entreprenon. 

Eŭlalia: Li faros, se vin mem vi ne 
delasos. 


Fino 



La Karavelo 27 


10 


julio 2012 






Joao Jose Santos 

fotis 



Lago Paranoao 
Braziljo 




^7 *anofr-V4v. " *3L : 5?. Hl, 


Miii 


':|8V'^. f l l 

[■ 'M 




Hp \ * 

1' f " 


rmeki iiiiy 


v 

4 Xf§| 




ibp> 

c .\ . 

B| . . V-f^5gjĥ 


V' 'Jr £;«t{jĝjĴ3 




ff V^%y \ H 


«K i5™ • 

gĵgn* , ^3 \ J 


ft -•- ,-|* *» r-% ^f*“~'~ ji ,*' , | mV*Ai ,Vj. ■■.<» . £ 

*V % , • 

: H 









Mesaĝo 

de Fernando Pesoo 

ANTAŬNOTICO PRI L A LIBRO 



Joao Jose Santos 


Post la kompleta publikigado de la poezia verko 
Mesaĝo, de la portugalia poeto Fernando Pesoo (PT 
Fernando Pessoa), en siaj magazinaj paĝoj, La 
Karavelo prilaboras nuntempe la eldonadon de ĉi tiu 
verko libroforme. Por tio, la traduko estas tute 
reviziata de la tradukisto mem. Oni antaŭpublikigas 
ĉi tie la Dediĉon kaj la Postverkon aperontajn en la 
verko. Ankaŭ ili estas poemoj pro ĝenra agordiĝo. 

Traduko, notoj, kromtekstoj, kompostado kaj eldono 
de Joao Jose Santos. 




Dediĉo 

Al specialaj homoj 

Al specialaj homoj kiuj estas 
en ambaŭ riverflankoj de I' ekzisto, 
dediĉas ĉi-bukedon tradukisto 
servinte al kulturo, kiu restas. 

En vivoj malsimilaj ili nestas: 
ja kelkaj kleras, tamen kun insisto 
aliaj diras ke libr' estas listo 
tre peza, kiu ĝojon forarestas. 

En vintro ili estas mia suno, 
ridetoj varmigantaj mian koron. 
Somere kune revas ni sur duno. 

Sen am' ilia sentus mi hororon 
de I' solo, kaj la vivo estus puno. 
Kun ili sentas mi la Di-fervoron. 


Joao Jose Santos 

(Lisbono, 2012-03-01) 

Postverko 


Al Fernando Pesoo 

Ni strebas tra mil jaroj kun tenero 
al glor' eterna por Portugalio. 

El tio ŝvebis Kvina Imperio, 
el tio vervis nia verka vero. 

Por pan' ni navigadis tra la Tero, 
sed mankas ĝi en nia historio. 

Sen pan' al ni emerĝas poezio 
sur vojo orumita per sufero. 

Nun lanĉas sin denove la ŝakaloj 
por kapti nian landon apatian. 

Perfido putre regas en maskbaloj. 

Kaj ni plu bakas tempon poezian, 

sen pan', sen hav', sen sav'... en larmovaloj. 

Hor' estas serĉi sorton pli varian. 


Joao Jose Santos 

(portugalo kiel vi) 
(Lisbono, 2012-03-06) 

★ 

Luiza Carol 


Ostap Bender 
fascina romanheroo 


Pri la romanoj Dek du seĝoj kaj Ora bovido de Ilja 
ILF kaj Jevgenij PETROV, esperantigitaj de Aleks 
KERBEL. 


La du famaj humuraj romanoj de Ilf kaj 
Petrov estas samtempe amuzaj kaj pensigaj, 
miksantaj akran satiron kun gaja humuro kaj 
aparta poemeco. En tiuj romanoj, oni 
konatiĝas kun la bunta socia etoso en 
Sovetunio antaŭ la dua mondmilito. Per sia 
ironio, la aŭtoroj kritikas socialismajn kaj 
kontraŭsocialismajn ideojn, revoluciistojn kaj 
kontraŭrevoluciistojn, monarĥistojn kaj 
kontraŭmonarĥistojn, ateistojn kaj 
religiulojn... Fakte, same kiel la plej grandaj 
moralistaj humuristoj en la mondo, Ilf kaj 
Petrov malkaŝas ĝeneralajn homajn difektojn 
de ĉie kaj ĉiam. La aŭtoroj identiĝas kun 
neniu romanheroo kaj neniu ideologio. Ili 
malvarme spektas la homaran komedion, 
igante la leganton ridi kaj ĝui sinsekvajn 
riĉsignifajn ŝercojn. Tamen, foj-foje, delikata 
brizo de poemeco subite karesas la animojn 
de la legantoj, ĉar pormomente la 
malvarmeco iom degeliĝas... 

Dek du seĝoj kaj Ora bovido estas 
felietonaj romanoj, tre dramecaj (se la du 
aŭtoroj vivus nun, ili verŝajne verkus 
tekstojn por longegaj TV-serioj de felietonaj 
komedioj), kies ĉefa ligilo estas la komuna 
protagonisto: la enigma Ostap Bender, 
samtempe loga kaj abomeninda, sentema 
artisto kaj aĉa fripono. 

Multtempe hantis min la demando: kial 
tiom malhonesta kaj egoisma protagonisto 
allogis tiom da naivaj admirantoj el inter la 
aliaj romanherooj (tiujn, kiuj fariĝis la 
viktimoj de liaj friponaĵoj) kaj ankaŭ inter la 
legantoj (kiel ekzemple min mem.) Kial? Eble 
precipe pro sia elstara talento pri aktorado, 
sed ankaŭ pro tio, ke preskaŭ ĉiuj aliaj 
herooj de la du Ostap-romanoj estas same 
malhonestaj kiel li, ofte eĉ pli aĉaj, do ili ne 
ŝajnas al ni tro kompatindaj, kiam ili fariĝas 
la viktimoj de liaj friponaĵoj. Tamen, kelkaj 
herooj el tiuj romanoj ja ŝajnas honestaj, aŭ 
almenaŭ ne malkaŝas siajn hontindajn 
pensojn al la legantoj. Kial do eĉ tiuj ne 


sukcesas gajni nian simpation pli multe ol la 
fripono Ostap? Eble pro tio, ke parto el ili 
estas stultaj aŭ tro naivaj, kiel ekzemple la 
vidvino Gricacujeva, enamiĝinta al Ostap. 
Tuta galerio de stultuloj troviĝas en la paĝoj 
de la du romanoj: nedanĝeraj, danĝeretaj, 
mezdanĝeraj kaj danĝeregaj stultuloj... 
Multegaj herooj agas aŭtomate, kiel 
mekanikaj pupoj manipulataj de blindigaj 
burokrataj leĝoj aŭ inertaj kutimoj. Oni 
povus diri, ke en ambaŭ romanoj la herooj 
estas senescepte akre primokitaj de la 
aŭtoroj, se ne troviĝus inter ili la unu sola 
senmakula heroo: la gardisto de la fervojista 
klubo en Moskvo. Tiu aperas je la fino de 
Dek du seĝoj, post kiam "la granda 
kombinanto" Ostap estas mortigita de sia 
partnero Vorobjaninov. La grandvalora 
juveltrezoro, kiun la duopo fervore serĉis 
dum multaj monatoj, ŝajnas senspure 
malaperinta... sed ĝuste tiam, la freneziĝanta 
Vorobjaninov renkontas la personon, kiu tute 
hazarde trovis ĝin: la maljunan babileman 
gardiston de la fervojista klubo. Li bonkore 
kaj ĝoje rakontas al Vorobjaninov, kiel li 
trovis la trezoron en difektita remburita seĝo 
de la malnova klubkonstruaĵo, kiel li tuj 
prezentis ĝin al la klubestro, kiel la 
klubestraro tuj trovis la eblecon aliformigi ĝin 
en kalkuleblan monon, per kiu oni konstruis 
la belan kaj freŝan klubkonstruaĵon... 
Laŭŝajne, jen normala homo rakontas pri 
normala okazaĵo. Kial do tiu ĉi finaĵo de la 
unua Ostap-romano igas la leganton fini la 
libron per larmiga ridego? Ĉar kaj la heroo 
kaj lia rakonto estas amuzaj kliŝaj ekzemploj 
de politike-korekta arto. Post centoj da paĝoj 
de akra satiro de la tiamaj sovetiaj sociaj 
aspektoj, post dekoj da portretoj pri friponoj, 
ŝtelistoj, subaĉetemuloj, avaruloj, aviduloj, 
burokratoj kaj ĉiuspecaj stultuloj... jen subite 
honesta normala homo trovas trezoron, 
donas ĝin al perfekte honesta klubestro... kaj 
oni senprokraste kaj senburokrate 
aliformigas la materian riĉaĵon en belan 
spiritan riĉaĵon: modernan klubon, servontan 
al kulturaj agadoj de sovetaj laboristoj 
kultursoifantaj... Kvazaŭ la tuta romano 

Statuo pri Ostap Bender en Ĥarkov (Ukrainujo) 


prezentis ĝis nun nur maloftegajn 
bedaŭrindajn esceptojn, kaj nur ĉe la fino 
aperas la rozkolora normalo... Jen brila 
ekzemplo de Ilf-Petrova humuro: tian 
romanfinon neniu sovetia cenzuristo povus 
forstreki, tamen ĝi iĝas plej akra primokado 
de la sovetia cenzuro mem kaj ankaŭ de la 
sovetia kliŝa literaturo. 

La aktora talento de Ostap Bender 
kontribuas al la ambigueco de lia personeco. 
Kiel granda aktoro, Ostap "travivas" siajn 
rolojn. Li ne nur aktoras, sed ankaŭ kreas la 
tekstojn por siaj roloj: li ne parkeras rolojn 
elpensitajn de dramverkistoj, sed lerte 
improvizas diversajn rolojn laŭ cirkonstancoj. 
Li havas grandan psikologian komprenon de 
la roloj de li mem elektitaj, sed ankaŭ de la 
personecoj de la herooj kun kiuj li 
interrilatas. Li anticipas la reagojn de aliaj 
personoj, anticipas dialogojn, fulmrapide 
adaptas siajn planitajn strategiojn al 
neatenditaj realaĵoj kaj, same kiel ajna 
granda aktoro, ĝuas la aktoradon mem multe 
pli ol ajnan materian gajnon. Malsame ol aliaj 
friponoj, li neniam desperas kiam malgajnas 
monon, ĉar li ĝuas la aventuron mem, la 
belajn pejzaĝojn kiujn li vidas vojaĝante, 
siajn proprajn revojn... Li estas plene vivanta, 
malsame ol la plejmulto de burokrataj 
aŭtomatoj ĉirkaŭ li. Li kapablas ridi pri 


amuzaj situacioj, eĉ kiam li mem fariĝas 
viktimo. Jen kial mi bedaŭris, kiam Ostap 
Bender estis mortigita, ĝuste antaŭ la fino de 
Dek du seĝoj. Sed evidentiĝis, ke bedaŭris 
ne nur mi, sed ankaŭ multegaj legintoj 
longtempe antaŭ mi, kiuj konvinkis la 
aŭtorojn revivigi la protagoniston kaj daŭrigi 
la Ostap-rakontojn en alia romano. En Ora 
bovido, Ostap revenas tute sana, samkiel 
aktoro kiu kapablas morti surscene kaj tuj 
poste leviĝi por kolekti aplaŭdojn. Nur 
unufoje li aludas al tiama preskaŭa morto, 
kiam li sentas la intencojn de Korejko mortigi 
lin. Li diras al Korejko: 

«(...) Oni jam mortigis min unufoje. Estis 
tia malracia maljunulo el bona familio, iama 
gvidanto de nobelaro, kaj poste registristo de 
civilaj aktoj Kisa Vorobjaninov. Ni, 
kontraktiĝinte, serĉadis feliĉon je sumo da 
cent kvindek mil rubloj. Kaj jen, antaŭ divido 
mem de la akirita sumo, la stulta gvidanto 
tranĉ-batis mian kolon per razilo. Ho kiel tio 
estis banale, Korejko! Banale kaj dolore! 
Kirurgoj longe penis savi mian junan vivon, 
pro kio mi estas ege danka al ili. (...)» 

En Ora bovido, Ostap Bender ŝajnas pli 
matura, kaj ankaŭ la aŭtoroj mem maturiĝis. 
Lia dialogo kun la kaŝita riĉegulo Korejko 
estas ege trafa por priskribi lian nekutiman 
personecon. Jen ĝi: 

Statuo pri Ostap Bender en Elista 
(Kalmuka Respubliko en Rusujo) 


«(...) - Tiel oni ne ordigas aferojn, - diris 
Korejko kun vendista rideto. 

- Povas esti, - suspiris Ostap, - sed, ĉu vi 
scias, mi ne estas financisto. Mi estas libera 
artisto kaj malvarma filozofo. 

- Sed kontraŭ kio vi volas ricevi la 
monon? Mi perlaboris ĝin, sed vi... 

- Mi ne nur laboris. Mi eĉ suferis. Post 
konversacioj kun Berlaga, Skombrieviĉ kaj 
Brulegov mi perdis kredon je homaro. Ĉu tio 
ne kostas milionon da rubloj, kredo je 
homaro? (...)» 

Kiom longe Ostap povus brile ludi rolon de 
honesta homo, sen senti ajnan inklinon al 
honesteco en sia animo? Kaj kiom da fojoj li 
povus ludi la rolon de enamiĝanta viro, sen 
vere enamiĝi? Kiam Ostap sukcesis gajni la 
amon de Zosja, li ŝajnis ekheziti inter siaj du 
roloj: tiu de fripono kaj tiu de sentema 
artisto. La leganto povus anticipi, ke li 
rezignos pri tiu malbenita riĉaĵo, por ekvivi 
normalan vivon de edziĝanta viro, kiu 
honeste laboras por vivteni la familion... En la 
felietona versio de la romano, Ostap Bender 
ĝuste tiel finas siajn aventurojn de fripono! 
Sed la definitiva versio de la libroforme 
eldonita romano Ora bovido finiĝas tute alie. 
La "normala" vivo kiun Ostap povus akiri en 


la tiamaj historiaj cirkonstancoj estus same 
senkolora kaj stulta kiel aspektas la vivo de 
Zosja kaj ŝia edzo (kiam la ĵus enriĉigita 
Ostap revenas al ŝi kaj trovas ŝin jam 
edziniĝinta). La lastaj 60 paĝoj de la libro, 
kiuj priskribas la travivaĵojn de la enriĉiĝinta 
Ostap, konvinkas la leganton ke eĉ riĉegulo 
ne povis ĝui tre multajn avantaĝojn en tiuj 
apartaj historiaj cirkonstancoj. Ostap decidas 
forlasi la landon kaj elmigri en Brazilon. Li 
kunportas sian monon aliformitan en 
juvelojn, sukcesas transpasi la Rumanan 
landlimon ĉe la rivero Dnestro, sed... la 
rumanaj landlimgardistoj forrabas de li ĉion. 
Ora bovido finiĝas per la reveno de Ostap en 
Sovetunion, transpasante la degelantan 
riveron, sen riĉaĵoj, sed kun la sama sinteno 
de nevenkita aktoro: 

«(...) Li eksaltadis sur la disŝoviĝantaj 
glacieroj, per ĉiuj fortoj hastante en la 
landon kun kiu li tiel digne adiaŭis nur antaŭ 
horo. La nebulo leviĝis, grava kaj malhasta, 
malkovrante la nudan kanaron. 

Post dek minutoj sur sovetian bordon 
eniris stranga homo sen ĉapo kaj en unu 
boto. Al neniu rilatante li laŭte diris: 

- Sen ovacioj, bonvolu! Esti grafo Monte 
Kristo mi ne sukcesis. Do ŝanĝu mi la 
profesion je dom-administranto. (...)» 

Jen kiel "la granda kombinanto" Ostap 
Bender defias la morton ĉe la rivero Dnestro, 
elirante por ĉiam el la scenejo per 
memorinda monologo de kuraĝa 
aktorfripono. Se li sukcesus elmigri en 
Brazilon, lia vivo fariĝus same teda kaj 
sensignifa kiel ajna vivo de senbrila riĉegulo. 
Ĝuste la perdo de siaj riĉaĵoj igas lin konservi 
sian enigman karakteron. 

La fino de Ora bovido pensigas la leganton pri 
la stranga fino de iu rakonteto, per kiu "la granda 
kombinanto" regalas aron da ĵurnalistoj dum 
longa trajnveturado. Temas pri "Rakonto de 
Ostap Bender pri la eterna judaĉo", kiu baziĝas 
sur konata protagonisto de mezepoka legendo, 
sed kiun Ostap prezentas laŭ sia propra versio. 
Ankaŭ tiu rakonto finiĝas ĉe iu riverbordo, sed ĉi- 
foje temas pri la rivero Dnepro en Ukrainujo. La 
"eternan vagantan judon" kaptis la anoj de la 
ukraina sendependenca armeo, kaj jen kiel 
finiĝas la rakonto: 

«(...) - Ĉu judaĉo? - demandis la 

hetmano kun gaja miro. 

- Judaĉo, - respondis la vaganto. 

- Do almetu vi lin al muro, - karese diris 
la estro. 

- Sed mi estas eterna! - kriis la oldulo. 

Du mil jaroj li senpacience atendis la 
morton, sed nun li subite tre ekvolis vivi. 

- Silentu, ĵidaĉa muzelo! - gaje kriis la 
diklipa estro. - Haku lin, buboj-bravuloj! 

Kaj la eterna vaganto malaperis. 

- Jen estas ĉio - finis Ostap. (...)» 

La simetrio de la du protagonistoj 
evidentas. Dum la eterna vaganta judo 
perdas sian eternecon ĉe la bordo de Dnepro, 
la alia vaganto, Ostap, iusence konkeras sian 
eternecon ĉe la bordo de Dnestro. Tio okazas 
ĉar post la fino de la dua romano, Ostap 
fariĝas legendo, kiun la leganto neniam 
forgesos. 

La rakonto pri la eterna judo satire malkaŝas 
la fortan kontraŭjudismon, kiu ja ekzistis en 
Sovetunio, malgraŭ la kontraŭaj kliŝaj asertoj. La 
maniero per kiu la aŭtoroj realigas la satiron ĉi- 
rilatan estas aparte interesa: la ironio rezultas el 
la cirkonstancoj mem dum kiuj Ostap enigas tiun 
rakonton en la konversaciojn de la ĵurnalistoj. 
Nur nelonge antaŭ tiu rakontado de "la granda 
kombinanto", du sovetaj ĵurnalistoj klopodis 
konvinki judan usonan ĵurnaliston, ke en 
Sovetunio, kvankvam ja ekzistas judoj, 
malekzistas la juda problemo. Kaj jen Ostap, kiu 
ŝajnigas sin soveta ĵurnalisto, rakontas al aro da 
veraj sovetaj ĵurnalistoj rakonton, en kiu li uzas 
la vorton "judaĉo" (en la rusa originalo, li uzas 
apartan fivorton, per kiu oni kutimis insulti 


judojn) kaj neniu soveta ĵurnalisto ekkoleras, 
neniu admonas lin, ke li ne uzu tian vorton. Jen 
plej travidebla ironio de kliŝa sovetia 
propagando... Oni povus ankaŭ mediti pri tio, ke 
la tiamaj sovetuniaj cenzuristoj ja preteratentis 
tiun ĉi ironion, alie ili estus forviŝintaj tiun 
vorton... 

Ostap Bender ne estas abomeninda kruela 
fripono. Oni povus eĉ diri, ke li friponis "nur 
modere": li forprenis de Korejko "nur" 
milionon, post kiam li enriĉiĝis provis helpi al 
siaj eksaj partneroj ktp. Fakte li estas homo, 
kiu ne kapablas trovi sian taŭgan lokon en la 
vivo, tial liaj animaj maltrankvileco kaj 
malkontenteco puŝas lin ree kaj ree al la limo 
inter tragedieco kaj komikeco. 

La bone konata sovetunia verkisto 
Valentin Katajev, la pli aĝa frato de 
Petrov, rakontas en sia aŭtobiografia 
romano Mia krono diamanta interesajn 
detalojn pri la fama verkista duopo kaj pri 
la cirkonstancoj en kiuj ili kreis la du 
romanojn. Evidentiĝas, ke la duopo uzis 
realajn modelojn por krei ĉiujn siajn 
romanheroojn. La modelo de Ostap Bender 
estis Osip Ŝor (1897-1979), iutempe ano 
de la Odesa krima polico, kiun la 
proksimuloj nomis Ostap. La verkista 
duopo eternigis en siaj romanoj lian 
kromnomon, multajn el liaj rakontoj kaj eĉ 
multajn el liaj eldiroj. La rilato inter la 
historia Ostap kaj la fikcia Ostap estas ege 
interesa kaj povus fariĝi temo de aparta 
artikolo. Mi mencios nur kelkajn frazojn, 
per kiuj Katajev priskribas la artecan 
aspekton de la ambigua (ne senmakula) 
personeco de Ostap Ŝor: 

«Ostap estis allogata al poetoj, kvankam 
dum sia vivo li verkis eĉ ne linion. Sed en 
animo li estis la plej originala poeto el ni ĉiuj.» 

Ostap Bender prezentas sin kiel "turka 
civitano", dum Ostap Ŝor estis judo kiu kutimis 
diri: "Mia patro estis turka civitano", por tiel 
eviti militservon. Ĉu kreante simetrion inter la 
sorto de la "eterna judaĉo" kaj tiu de Ostap 
Bender, la aŭtoroj pensis, ke^ iusence ili 
eternigas la personecon de Ostap Ŝor? 

Koran dankon kaj gratulon al Aleks Kerbel, 
kiu trovis la tempon kaj energion esperantigi la 
du geniajn romanojn de Ilf kaj Petrov, kaj 
ankaŭ kompilis esperantlingvan aranĝon de 
fragmentoj el Mia krono diamanta de Valentin 
Katajev. Tiun ĉi mi uzis en la supraj komentoj. 

Mi ĝojus, se bona profesia eldonisto uzus 
tiujn tradukojn por realigi altkvalitan 
eldonon, tre serioze provlegitan, eventuale 
aldonante ankaŭ la 18-paĝan kompilaĵon el 
la romano de Katajev. 

Sonu, sonu, berimbaŭ' 



Tone 


Sonu, sonu berimbaŭ' 
Pri danĝero zorgu vi 
Kapoejr' estas danĝero 
Jes danĝera estas ĝi... 


Kapoejraj 1 kantoj 


Antonio Moreira Filho estas instruisto kaj 
Esperanto-muzikisto, fame konata en brazilaj kaj 
eŭropaj aranĝoj pro repoprezentadoj laŭ la 
kromnomo Tone kaj pro la moto Repe, ritme, 
sone... Tone - titolo de lia unua repalbumo. Lia 
rilato kun la kapoejra mondo estas delonga kaj, 
kvankam ĝi ne estas profesia, la respekto, kiun li 
nutras al tiu arto, estas nemezurebla. Laŭ li, pli ol 
praktiki kapoejron kun lerteco, oni devas kompreni 
ĝian realan valoron. 

LK dankas al Milene Rinaldi pro la belegaj fotoj, 
kaj al Roger Gotardi, kiu peris la artikolon al LK. 




Kapoejr' estas danĝero 
Kamarado zorgu vi 
Pri la frapo, pri la bato 
La atako zorgu pri. 

En Afriko, en Eŭropo 
Ameriko kaj Azio 
Berimbaŭ' eke resonos 
Ankaŭ en Oceanio. 

Berimbaŭ' eke resonos 
Akra estos ĝia krio 
Ĝi kunvokos tutan mondon 
Al konstanta harmonio. 

Venu, venu, venu ĉiuj 
Al kapoejra ludado 
Al konstanta amikiĝo 
Venu, venu, kamarado. 

Kapoejr' estas agrabla 
Sed ne donas nur amuzon 
Krom la ludo ĝi liveras 
Povan lerton, povan ruzon. 

Je cent gradoj akvo bolas 
Mia korpo nur je dek 
Sufiĉas son' de berimbaŭ' 
Por ke venu la varmeg'. 


1 Legu ankaŭ pri kapoejro en La Karavelo 3 (p.8-9), kaj 
aludon al ĝi en La Karavelo 24 (p. 15, 5-a alineo). (JJS) 

Se vi volas venu nun 


Se vi volas venu nun ka J nebezonas 
Tie ĉi esti fakul' 

Por ludadi kune kun 
Nur la volo estas postul'. 

Venu kune, venu ludi, homiakara ' 

En nia tre fervora grupo 
Venu senti kapoejron 
Estas ĝi agrabla okupo. 

Kapoejro estas danco, estasart0 
estas lukto kaj batalo 
Dum la tempo de I' sklaveco 
Estis ankaŭ idealo 
De la negroj, la sklavoj 
Estis helpo kontraŭ falo. 

Longan tempon la sufero Hove! 

Rondiradis nigran genton 
Ilin mortigis amase 
Ne nur korpon ankaŭ senton 
Tiu popolo jes reagis 
Kaj Kapoejron ili kreis 
Sub la son' de berimbaŭ' 

Malespero do pereis... Kamarad' 

Vivu nia Di' 

Jes, vivu nia Di', kamarad' 

Vivu kapoejr' 

Jes, vivu kapoejr', kamarad' 

Vivu berimbaŭ' 

Jes, vivu berimbaŭ', kamarad' 

Vivu do Majstro Pasĉinja 2 
Jes, Majstro Pasĉinja, kamarad' 

Ankaŭ vivu Majstro Bimba 3 
Jes, vivu Majstro Bimba, kamarad' 

Vivu ĉiuj ni 

Jes, vivu ĉiuj ni, kamarad' 

2 Portugale: Pastinha. Vicente Joaquim Ferreira 
Pastinha (Salvadoro 1889-04-05 - Salvadoro 1981- 
11-13) estis unu el la ĉefaj kapoejromajstroj en la 
historio, kaj la plej granda disvastiganto de la 
tradicia kapoejrostilo nomata angola. 

3 Manoel dos Reis Machado (Salvadoro 1900-11-23 - 
Gojanio 1974-02-05) estis la kreinto de la bahia 
regiona lukto, kapoejrostilo poste nomata simple 
regiona. Bimba kaj Pasĉinja estas la majstroj plej 
reprezentaj kaj omaĝataj en kapoejrorondoj. 

Roberto Ribeiro 


Brazilaj indiĝenaj 
rakontoj 


La bela homo 

Kelkfoje oni ne facile komprenas la sencon 
de indiana legendo, ĉefe kiam oni ne havas 
similan rakonton en nia kulturo. La legendo 
"La bela homo" de uanana etno, kiu vivas en 
Nordokcidento de Brazilo, ĉe rivero Negro, 
klarigas kial la gedioj ne vivas inter la homoj. 


Kiam ne estis ceremoniaj dancoj, la 
junulino, je noktomezo, ofte eliris el sia 
hejmo. Neniu sciis, kien ŝi iris. La junuloj 
kuniĝis kaj diris: 

- Ni vidos, kien tiu junulino ofte iras je 
noktomezo. Se ŝi iras amindumi kun iu viro, 
ni mortigos ŝian amanton. 

Iufoje, kiam la lunlumo igis la nokton hela 
kiel tago, la junulino eliris sian hejmon kaj 
iris rekte al akvofalo. La junuloj sekvis ŝin. 
Kiam ŝi alvenis tien, ŝi sidiĝis sur ŝtono kaj 
turnis la vizaĝon al la ĉielo, rekte al la Luno. 
La junuloj tuj alvenis apud ŝin. Tie ili vidis 
certe la portreton de la Luno, kiu brilis sur ŝia 
vizaĝo, ekzakte tian, kia estas en la ĉielo la 
Luno. La junuloj haltis spiri. Iliaj koroj tremis 
en ili, iliaj okuloj dancis antaŭ la fajro de la 
Luno. Ne, ili ne povis paroli! 

Kiam la Luno iris al la alia flanko de la 
mondo, ĉiuj junuloj vidis, ke malsupreniris el 
la ĉielo la junulino bela kiel la Luno mem. Tiu 
homo leviĝis, sed ili vidis, ke ŝi nun estas 
vira junulo! 

La uananaj junulinoj freneze ekscitiĝis 
vidante tiun junulon, kiu brilis kiel la Luno. 




Uanano 


Antaŭ longe, ĉe la bazo de la ĉielo, estis 
lando, kie ĉiuj estis belaj. Oni rakontas, ke 
tie, ĉe la uananoj, aperis junulino tiel bela, 
kiel la Luno. La junuloj freneze emis al ŝi. Ŝi 
estis simpatia al ili, sed ŝi ne amis iun el ili. 
Ŝi ridis, dancis, babilis kun ili, dolĉigis iliajn 
korojn, sed kiam ili proponis geedziĝon al ŝi, 
ŝi ne respondis. Junulo, filo de nobelulo, volis 
edziĝi al ŝi, sed ŝi respondis al li: 

- Mi ne povas edziniĝi al vi, ĉar mi ne 
estas filino de nobelulo. 


Kaj ili ĉiuj ofte flirte babilis kun la junulo, 
bela kiel la Suno. Ĉiuj junulinoj de tiu lando 
amis tiun junulon, kiu estis kvazaŭ ŝamano. 

Ĉiujn noktojn li iris al la haveneto por 
sidiĝi sur la sablo, kaj la junulinoj tien iris por 
renkonti lin. Tamen, lia koro restis malema al 
la junulinoj. Malĝoje li rigardis ilin kaj je 
noktomezo ili revenis hejmen. Li restis tie 
sola. 


La Karavelo 27 


20 


julio 2012 




Regiono de la uananoj 


La junulinoj ne sciis, kion fari por plaĉi al 
li. Iufoje unu el la junulinoj diris: 

- Laŭvice ĉiu el ni iru sola al la haveneto. 
Tiel eble la junulo volos unu el ni. Ni iru nun 
laŭvice, por ke li seksumu kun unu el ni, eĉ 
se perforte! Kiu estos la unua? 

- Mi! Se min li ne volos, mi ĵetiĝos en la 
riveron! 

Ĉiuj tuj diradis: 

- Jes ja! Unu el ni certe iros kun vi, por 
gvati de malproksime, kion vi faros. 

Dumnokte, la junulo iris al la haveneto, 
kaj tuj poste iris unu el la knabinoj. Kiam li 
demandis pri ŝiaj kunulinoj, ŝi respondis ke ili 
restas hejme. 

- Kial do vi venis ĉi tien? 

- Mi venis ĉar vin mi amas. 

- Kaj kial vi min amas? 

- Mi vin amas ĉar vi estas mia koro. 

- Se mi dirus kial vi ne povas min ami, ĉu 
vi silentus pri tio? 

- Mi silentos. 

- Do aŭskultu. Mi ne kreskis ĉe vi. Mi estas 
fremda. Tial vi ne scias, kia mi estas. Vi ĉiuj 
venas al mi. Vi ĉiuj volas edziniĝi al mi. Ĉar 
vi diris, ke vi ne malkaŝos mian sekreton, tial 
mi montros al vi, kia mi estas. 

Li demetis sian tangaon kaj diris: 

- Rigardu. Mi eĉ ne estas viro! Mi eĉ ne 
estas virino! 

Kaj ŝi ne plu vidis ion ajn. Ŝi kuris al la 
rivero kaj sin ĵetis tien. 

Kiam ŝiaj kunulinoj ŝin elprenis el la 
rivero, li kisis ŝian buŝon kaj parolis ĉe ŝia 
orelo: 


- Vi vidis, ke mi ne estas viro, kaj ke mi 
ne estas virino! Kaŝu bone en la koro, kion vi 
vidis. 

La junulinoj tuj alportis sian kunulinon 
hejmen. En la sekva tago ili demandis: 

- Li ne vin volis... Ĉu? 

Freneze kaj malĝoje, la knabino rigardis al 
la junulo. Kaj ĉiuj diris: 

- Morgaŭ, se li ne volos unu el ni, ni lin 
mortigos. 

La junulo aŭskultis, kion oni diras, kaj 
ekridis. 

En la sekva tago, la junulo iris al la 
haveneto frumatene. Li blovis pluveton 
maldensan. Kiam la junulinoj vekiĝis, ili vidis 
fumon grandan. Kiam ili eniris en la fumon 
serĉante la junulon, ili ne trovis lin. Nokte, 
venis la vento granda, kiu forigis la fumon. 
Kaj unu el la junulinoj kriis: 

Ho... ho... ho... li malaperis! 

Ili ĉiuj malĝojiĝis. Tiam ili iris dormi. 

* * * 

Pro tio, ke la nuntempa homo ne 
demandas, kial la gedioj ne vivas inter ni, la 
rakonto ŝajnas stranga. 

Modernulo emus trovi en ĝi elementojn de 
siaj propraj demandoj. Ekzemple, iu povas 
pensi, ke la rakonto rilatas al samseksemo, 
ĉar la fremdulo estas duseksa; aliaj povas 
pensi, ke la legendo pritraktas eksterterajn 
kosmonaŭtojn, ĉar la fremdulo iras al la 
Luno, revenas el la Ĉielo kaj malaperas per 
granda fumo. Tio okazas, ĉar demando pri 
eksterteruloj kaj pri samseksemuloj estas 
multe pli oftaj en nia kulturo, ol la demando 
pri la naturo de la gedioj. 

La serpento Norato 


En Sudameriko estas multaj indianoj, kiuj 
devenas de miksiĝo de malsamaj etnoj kaj 
apartenas al neniu el ili, sed konsistigas 
diversecan popolamason. Ĝenerale ili ne 
havas la samajn rajtojn de "etnaj" indianoj: 
ili ne povas loĝi en indianaj rezervejoj, ne 
rajtas monhelpon, kaj ne havas la atenton de 
internaciaj organoj kiuj zorgas pri 
"malgrandaj etnoj". Laŭleĝe ili estas kiel 
eŭropanidoj aŭ afrikanidoj, sed la plejparto el 
ili vivas tre mizere. En Brazilo, oni nomas 
tiujn "ĝeneralajn" indianojn kabokloj (PT: 
caboclo) [ka'boklo], etimologie "tiu kiu 
odoras kiel kapro". Nuntempe oni ne plu 
sentas ofenda la vorton "kaboklo", tamen la 
vorto "PT bugre" (sovaĝulo) ankoraŭ estas 
ofenda, kaj ĝi sinonimas kun "kaboklo". 


Kaboklino baniĝis en la rivero Klaro (PT: 
Claro) ['klaro], kaj la akvoj de la rivero 
gravedigis ŝin. Ŝi naskis du gefilojn ĉe la 
bordo de rivereto Kaŝoejro (PT: Cachoeiri) 
[kaŝo'ejri], inter la riveroj Amazono kaj 
Trombeto (PT: Trombetas) [tronVbetas]. Ŝiaj 
du ĝemelaj gefiloj estis du nigraj serpentoj. 
La kaboklino nomis ilin per kristanaj nomoj: 
Honorato, karese "Norato", kaj Maria. 

La serpento Norato estis bona kaj forta. Li 
ne faris malbonon al iu ajn. Male, li savis 
multajn homojn, kiuj droniĝis en la riveroj. Li 
batalis kontraŭ multaj monstraj fiŝoj. Dum la 
tago, li naĝis, sed vespere, kiam la Luno 
aperis sur la ĉielo, li iris al plaĝo. Tiam 
Norato transformiĝis: li lasis la serpentan 
haŭton kaj iĝis bela junulo. Li amis festojn. Li 
dancis, flirtis knabinojn, babilis kun aliaj 
junuloj. Nokte, li vestiĝis denove per 
serpenta haŭto kaj plonĝis en la riveron. 



Amazonia serpento 


La amazoniaj kabokloj havas interesajn 
mitojn pri modernaj aferoj, ekzemple, pri 
origino de flughavenoj. Ili vivas inter la 
indiana kaj la eŭropa kulturoj, tial ili devas 
trovi indianajn klarigojn por eŭropdevenaj 
aferoj. Unu el tiuj demandoj estas kial 
indianoj militservas ĉe brazila armeo. 

Kvankam militservo estas laŭleĝe deviga 
por ĉiuj viroj en Brazilo, ĝenerale ĉiuj brazilaj 
soldatoj estas volontuloj, ĉar ne ekzistas 
sufiĉe da vakoj por ĉiuj dezirantaj plenumi la 
devigon militservi. Brazilaj junuloj rigardas la 
militservon kiel gravan oportunon por socia 
sukceso kaj sufiĉe interesa kariero. Miloj da 
etnaj indianoj kaj kabokloj estas volontuloj 
ĉe brazila armeo, precipe en Amazonio. 

* * * 


Lia fratino Maria estis malbona kaj 
senbrida. Neniam ŝi vizitis sian patrinon. Ŝi 
dronigis ŝipojn kaj forigis manĝeblajn fiŝojn. 
Pro tio, Norato mortigis ŝin dum terura 
batalo. Ambaŭ serpentoj luktis meze de la 
rivero Madejro (PT: Madeira) [ma'dejra]. Kie 
ili luktis, tie aperis granda kirlejo, kiu 
ekzistas ĝis la nuntempo. 

Por ke li definitive transformiĝu en homon, 
estus necese, ke iu malsorĉu Noraton, kiam li 
dormas. Poste, oni devus ĵeti tri gutojn da 
virina lakto en la buŝon de la serpento kaj 
frapi per tutnova fera ilo ĝian kapon. La 
serpento malfermus la buŝon kaj tri gutoj da 
sango elirus el ĝia kapo. Tiam, Honorato 
restus homo por ĉiam. La problemo estas, ke 
neniu estis sufiĉe kuraĝa por fari tion kaj eĉ 
neniu havis novan, neuzitan, feran ilon. 

Amazonia kaboklo 



Kabokla domo ĉe rivero Puro (PT: Purus) 


Foto de Jair Jacqmont el 

http://www.portalentretextos.com.br/colunas/recontando-estorias-do-dominio-publico/o-aproveitamento- 

artesanal-da-balata,236,4258.html 

(2012-08-20) 


Iufoje, dum vespera festo, Norato ekkonis 
soldaton. Ĉi tiu estis kuraĝa militisto, kiu 
havis tutnovan feran bajoneton. Tiam Norato 
petis al virino iom da mamlakto. Ŝi ĝin 
donacis al li. Kaj Norato informis la soldaton 
pri la loko, kie li dormos dum la tago. 

En la sekvanta tago, la soldato atendis, ke 
la serpento ekdormu. Kiam li vidis la 
serpenton dormanta, li ĵetis la lakton en ĝian 
buŝon kaj frapis ĝian kapon per sia bajoneto. 
Tiel Norato iĝis normala homo. Norato tre 
dankis la soldaton, petante por kuniri kun li 
en armeon. 

Tiel ankaŭ Norato iĝis bona soldato. Neniu 


eksciis, ke li jam estis akva monstro. 

* * * 

Per tiu rakonto, oni vidas, ke militservo 
estas al kaboklo perilo por akiri "normalan" 
vivon. Eĉ se homo estas mita monstro, eĉ se 
iu ne konas sian patron, eĉ se ies patro estas 
"la rivero", oni povas iĝi soldato de brazila 
armeo. Kiel soldato, oni akiras rajtojn, kaj do 
oni iĝas "vera homo". Eĉ nuntempe, 
kabokloj ne trovas pli facilan vojon al plena 
posedo de "normala" socia vivo ol la 
militservon. 

Jen unu el la plej oftaj portugalaj desertoj. 

Oni manĝas ĝin hejme, en restoracioj kaj en kafejoj 
Verŝajne ĝin portis al Portugalio la araboj. 


Ingrediencoj 


Preparado 


450 gramoj da glua rizo 
350 gramoj da sukero 
6 ovoflavaĵoj 

8 litrodekonoj da grasa lakto 
2 supkuleroj da butero 
1,5 litro da akvo 
1 stangeto da cinamo 
polva cinamo 

1 citronŝelo (sen blankaĵo) 

1 kafkulereto da salo 


1. Boligu lakton. 

2. En alia ujo, boligu akvon kun citronŝelo, 
salo, butero kaj cinama stangeto. 

3. Kiam la akvo bolos, metu rizon en ĝin kaj boligu. 

4. Kiam la rizo estos kuirita, aldonu sukeron 
kaj miksadu por ne rosti. 

5. Iom post iom aldonu la boligitan lakton 
en la rizon ĝis pasteca stato. 

6. Aldonu iom da malvarma lakto al la ovoflavaĵoj 
por dissolvi ilin. 

7. Demetu la rizon desur la fajro kaj aldonu 

la dissolvitajn ovoflavaĵojn, perfekte miksante 
ilin en la rizon. 

8. Verŝu la dolĉan rizon en telerojn, 
teleretojn aŭ bovlojn. 

9. Post malvarmiĝo, ornamu la rizosurfacon 
per cinama polvo. 


★ 




















